Benut tyd, ’n gawe uit God se hand | Netwerk24
Benut tyd, ’n gawe uit God se hand
Deur Dr. Hannes De Kock 22 Januarie 2020 06:01
Lees Kolossense 4:5.
As julle met mense te doen kry wat nie Christene is nie, moet julle julle veral goed gedra. Gebruik elke oomblik om ’n positiewe invloed op die mense om jou te hê.
As die Here ons God die een is wat tyd bepaal, kan ons ook sê dat Hy hierdie tyd aan ons gee.
Tyd val nie uit die lug nie; dit is ’n gawe van God. Tyd is vlietend en kosbaar. Dit gaan verby.
Daar is geen waarborg dat ons al die sekondes van hierdie nuwe jaar sal uitleef nie. Miskien sal die somtotaal van ons sekondes opraak. Miskien sal die horlosie van ons aardse bestaan gaan staan. Ons weet nie.
Juis daarom moet ons tyd nie sommer net as vanselfsprekend beskou nie.
Die sekondes, minute, ure en dae van hierdie jaar moet nie sommer maar net by ons verbyflits nie. Ons moet die tyd uitkoop, die beste maak van die tyd wat God vir ons gee.
Waardeer ook die tyd – elke sekonde, elke minuut, elke uur, elke dag van die jaar wat aan jou gegee word – deur te doen wat jou hand vind om te doen.